bluuebunny/crossref_metadata_2025 huggingface dataset:
Ανάπτυξη μεθοδολογίας αξιολόγησης της διαχείρισης θαλάσσιων προστατευόμενων περιοχών
Authors: Οβεζίκογλου Παρασκευή
Published: September 2021

Σκοπός της διατριβής είναι η δημιουργία αλγορίθμου αξιολόγησης της διαχείρισης ΘαλασσίωνΠροστατευόμενων Περιοχών (ΘΠΠ) ώστε να είναι δυνατή η αντικειμενική αξιολόγηση τηςαποτελεσματικότητας της λειτουργίας των, να διευκολύνεται η σύγκριση μεταξύ παρομοίωνπροστατευομένων περιοχών αλλά και η λήψη αποφάσεων, μέτρων και ενεργειών προς τηνκατεύθυνση της βελτίωσης της διαχείρισης. Ο αλγόριθμος αυτός είναι προσαρμοσμένος στιςπεριβαλλοντικές συνθήκες που επικρατούν στη Μεσόγειο Θάλασσα, ενώ για τη δημιουργία τουελήφθησαν υπόψη τα χαρακτηριστικά της Οδηγίας-Πλαίσιο 2008/56/ΕΚ της ΕΕ για τη ΘαλάσσιαΣτρατηγική. Ο αλγόριθμος περιλαμβάνει: α) καταγραφή των περιβαλλοντικών συνθηκών στο διαχειριζόμενο Θαλάσσιο Πάρκο, μέσω in situ μετρήσεων, παρατηρήσεων, συλλογής πληροφοριών και δειγματοληψιών υδάτων, ιζημάτων και ιστών προκειμένου να προσδιοριστούν σε αυτά τα επίπεδα ρύπανσης, β) καταγραφή της κοινής γνώμης των μονίμων κατοίκων αλλά και των τουριστών, σχετικά με την ύπαρξη, τη λειτουργία και την αλληλεπίδραση της ΘΠΠ με την τοπική κοινωνία, μέσω συμπλήρωσης ειδικά σχεδιασμένων για το σκοπό αυτό ερωτηματολογίων, γ) καταγραφή των απόψεων του Φορέα Διαχείρισης μέσω συνεντεύξεων με εκπροσώπους, καισυμπλήρωσης ειδικά σχεδιασμένου για το σκοπό αυτό ερωτηματολογίου, δ) συλλογή πληροφοριών από το διαδίκτυο, τη διεθνή βιβλιογραφία, τις διπλωματικές ή τεχνικές εργασίες και μελέτες, τις διδακτορικές διατριβές κ.λπ που άπτονται της υπό μελέτη περιοχής και ε) συμπλήρωση ειδικά διαμορφωμένων φύλλων αξιολόγησης της ποιότητας του περιβάλλοντος, της αποτελεσματικότητας του Φορέα διαχείρισης και της επίδρασης της ΘΠΠ στην τοπική κοινωνία σε οικονομικό, εκπαιδευτικό και πολιτιστικό επίπεδο, με βάση τις πληροφορίες που συλλέγονται από τις παραπάνω ενέργειες. Τα παραγόμενα αποτελέσματα είναι ο λόγος της επίδοσής τους προς τη μέγιστη δυνατή επίδοση, όπως προκύπτει από το εκάστοτε φύλλο αξιολόγησης. Οι εξαγόμενοι λόγοι χρησιμοποιούνται για τον υπολογισμό του συντελεστή απόδοσης της διαχείρισης, σύμφωνα με τον τύπο (1 ) (1 )k BF , όπου BF ο συντελεστής απόδοσης, κ ο λόγος της επίδοσης των κοινωνικών παραμέτρων, φ ο λόγος της επίδοσης του Φορέα Διαχείρισης και ν το ποσοστό της διατήρησης (μη υποβάθμισης) του περιβάλλοντος σε μορφή δεκαδικού αριθμού (0<ν<1).Η διαχείριση χαρακτηρίζεται ανεπαρκής αν BF ≤ 5, αποδεκτή αν 5< BF≤9, αποτελεσματική αν 9 12. Η εφαρμογή του παραπάνω αλγορίθμου στα θαλάσσια πάρκα τηςΑλοννήσου και της Ζακύνθου χαρακτήρισε τη διαχείρισή τους ως αποδεκτή ή αποτελεσματικήανάλογα με το σενάριο που χρησιμοποιήθηκε.
Ο ρόλος της ολικής και της ελεύθερης τεστοστερόνης ως προγνωστικός δείκτης θετικοποίησης της επαναληπτικής βιοψίας σε ασθενείς με PSA>4ng/ml και προηγούμενη αρνητική βιοψία για καρκίνο προστάτου ή με διάγνωση PIN
Authors: Φιαμέγκος Αλέξανδρος
Published: September 2021

ΕΙΣΑΓΩΓΗ: Τα δεδομένα από μελέτες σε πειραματόζωα, κλινικές μελέτες και μελέτες πρόληψης αναδεικνύουν το ρόλο των ανδρογόνων στην ανάπτυξη και την πρόοδο του καρκίνου του προστάτη. Παρόλα αυτά οι επιδημιολογικές μελέτες σε ανθρώπους για την τεστοστερόνη του ορού δεν έχουν αναδείξει ξεκάθαρο αποτέλεσμα. Η παρούσα διατριβή σκοπό έχει να μελετήσει το αν η τεστοστερόνη μπορεί να χρησιμοποιηθεί ως προγνωστικός δείκτης θετικής δεύτερης βιοψίας προστάτη σε ασθενείς υποψήφιους για επαναληπτική βιοψία. ΑΣΘΕΝΕΙΣ ΚΑΙ ΜΕΘΟΔΟΙ: Η μελέτη συμπεριέλαβε 320 άνδρες οι οποίοι υπεβλήθησαν σε βιοψία προστάτη στην ΄Β Πανεπιστημιακή Ουρολογική Κλινική του Πανεπιστημίου Αθηνών σε διάστημα οκτώ μηνών. Σε κάθε ασθενή μετρήθηκαν η ολική, η ελεύθερη και η βιοδιαθέσιμη τεστοστερόνη, το PSA (prostate specific antigen), η λευκωματίνη και η SHBG (sex hormone binding globulin) ενώ καταγράφησαν τα δεδομένα υπερηχοτομογραφικά και παθολογοανατομικά τόσο της πρώτης όσο και της δεύτερης βιοψίας. ΑΠΟΤΕΛΕΣΜΑΤΑ: Σαράντα ασθενείς (12,5%) χρειάστηκε να προβούν σε επαναληπτική βιοψία με διάγνωση HGPIN (high grade prostate intraepithelial neoplasia) σε 14 (35%) και καρκίνο προστάτη σε 12 (30%). Η στατιστική ανάλυση (μονο- και πόλυπαραγοντική) των δεδομένων έδειξε πως οι ασθενείς με καρκίνο του προστάτη είχαν αυξημένα επίπεδα συνολικής τεστοστερόνης (p=0,036) και βιοδιαθέσιμης τεστοστερόνης (p=0,005). ΣΥΜΠΕΡΑΣΜΑ: Στην παρούσα διατριβή φάνηκε πως υψηλότερα επίπεδα συνολικής και βιοδιαθέσιμης τεστοστερόνης σχετίζονται με διάγνωση καρκίνου στην επαναληπτική βιοψία. Τα αποτελέσματα της μελέτης υποδεικνύουν τον πιθανό ρόλο της ελεύθερης και της βιοδιαθέσιμης τεστοστερόνης στην πρόγνωση παρουσίας καρκίνου του προστάτη σε ασθενείς υποψήφιους για επαναληπτική βιοψία.
Διδασκαλία οπτικής με πειράματα και χρήση τεχνολογίας πληροφορικής και επικοινωνιών ICT
Authors: Γρηγορόπουλος Ανδρέας
Published: September 2021

Στα πλαίσια της παρούσας διδακτορικής διατριβής σχεδιάστηκε, αναπτύχθηκε και ελέγχθηκε πειραματικά μια πρωτότυπη διδακτική πρόταση για τη διδασκαλία φαινομένων της Οπτικής στο Δημοτικό σχολείο. Ο σχεδιασμός και η ανάπτυξη της νέας διδακτικής πρότασης έγιναν στη βάση των αρχών του εποικοδομητισμού (constructivism) αξιοποιώντας τόσο τα αποτελέσματα της διεθνούς έρευνας πάνω στις ιδέες των μαθητών σε θέματα της Οπτικής, όσο και τις δυνατότητες της σύγχρονης Τεχνολογίας Πληροφορικής και Επικοινωνιών (ICT) ενσωματώνοντας ροές στοχευμένων βίντεο μικρής διάρκειας (streaming video clips) σε ιστοσελίδες που ακολουθούν τη ροή του σεναρίου υλοποίησης, το οποίο με τη σειρά του εφαρμόζει σειρά διδακτικών πρακτικών όπως ο πειραματισμός (real experiments), η ενεργητική μάθηση (hands on learning) η διερευνητική μάθηση (inquiry learning), η ομαδοσυνεργατική μάθηση (cooperative peer learning) κ.α. Η πρωτότυπη διδακτική πρόταση με τεχνολογίες ICT υλοποιήθηκε σε μία ομάδα μαθητών τάξεων πέμπτης δημοτικού (πειραματική ομάδα με υπολογιστές) ενώ η ίδια πρόταση χωρίς ICT εφαρμόστηκε σε μια δεύτερη ομάδα μαθητών επίσης πέμπτης τάξης Δημοτικού (πειραματική ομάδα χωρίς υπολογιστές). Η σύγκριση της αποτελεσματικότητας της νέας διδακτικής πρότασης μεταξύ των δύο πειραματικών ομάδων επέτρεψε την εξαγωγή συμπερασμάτων για την επίδραση και την αποτελεσματικότητα της ενσωμάτωσης των τεχνολογιών ICT με ροές βίντεο στη νέα διδακτική πρόταση. Μια τρίτη ομάδα μαθητών έκτης τάξης Δημοτικού οι οποίοι είχαν διδαχθεί τις έννοιες της Οπτικής σύμφωνα το σχολικό πρόγραμμα, αποτέλεσαν την ομάδα ελέγχου. Η σύγκριση των αποτελεσμάτων των δύο πειραματικών ομάδων με αυτά της ομάδας ελέγχου επέτρεψε την εξαγωγή συμπερασμάτων για την αποτελεσματικότητα των δύο τρόπων υλοποίησης της νέας διδακτικής πρότασης έναντι της διδασκαλίας με το σχολικό πρόγραμμα. Συνολικά, διερευνήθηκε λεπτομερώς πολύ μεγάλος αριθμός επιμέρους ερευνητικών-εκπαιδευτικών ερωτημάτων και παρήχθησαν αρκετά Συστημικά Δίκτυα. Τα αποτελέσματα της έρευνας έδειξαν ότι η πρωτότυπη διδακτική πρόταση είτε υλοποιείται με ροές βίντεο (με τεχνολογίες ICT) είτε χωρίς αυτές είναι πιο αποτελεσματική από τις μορφές διδασκαλίας που εφαρμόζονται στη σχολική τάξη. Επίσης, η υλοποίηση της πρωτότυπης διδακτικής πρότασης με ICT και ροές βίντεο ήταν το ίδιο αποτελεσματική με την υλοποίησή χωρίς ICT. Ωστόσο, η υλοποίηση της πρωτότυπης διδακτικής πρότασης με ροές βίντεο και ICT μπορεί να υπερέχει για λόγους εκπαιδευτικής πρακτικής διότι μπορεί να εφαρμόζεται από το μέσο δάσκαλο (με ελάχιστη ή ανύπαρκτη εξειδίκευση στη διδασκαλία της Οπτικής) ενώ παράλληλα προσφέρει τη δυνατότητα εξατομικευμένης διδασκαλίας επιτρέποντας να ικανοποιηθεί εκπαιδευτικά ένα μεγαλύτερο εύρος μαθητών και μαθησιακών ενδιαφερόντων.
Επαγγελματικά και ταξικά στερεότυπα παιδιών προσχολικής και σχολικής ηλικίας
Authors: Τζαμπάζη Φανή
Published: September 2021

Η παρούσα διατριβή διερευνά τις απόψεις των παιδιών προσχολικής και σχολικής ηλικίας για την κοινωνική τάξη. Με αυτό τον τρόπο η μελέτη αυτή συνεισφέρει στο αναπτυσσόμενο πεδίο της διεθνούς βιβλιογραφίας που αναγνωρίζει τη σημασία των παιδικών εννοιολογήσεων και βλέπει τα παιδιά ως ενεργά υποκείμενα που διαμορφώνονται από την κοινωνία, αλλά και την διαμορφώνουν. Ακόμη, οι απόψεις των παιδιών γίνονται κατανοητές, όχι μόνο ως μια προσωπική γνώση, αλλά όπως διαμορφώνονται μέσω της σχέσης τους με το ευρύτερο κοινωνικό πλαίσιο αλλά και τις άλλες κοινωνικές κατηγορίες στις οποίες ανήκουν. Συνεπώς, σκοπός της έρευνας είναι να αναδειχθούν πιθανές διαφορές σε σχέση με το κοινωνικοοικονομικό τους υπόβαθρο, το φύλο και τον τόπο διαμονής τους. Η έρευνα βασίζεται στα ποιοτικά και ποσοτικά δεδομένα που συλλέχθηκαν από την χρήση τριών ερευνητικών εργαλείων που αφορούσαν σε τρεις ηλικιακές κατηγορίες: α) 5-8 ετών, β) 8-10 ετών, γ) 10-12 ετών και συγκεκριμένα τη ζωγραφική αναπαράσταση, τη δομημένη συνέντευξη και το ερωτηματολόγιο αντίστοιχα. Από την ανάλυση των δεδομένων της έρευνας προκύπτουν πολύ ενδιαφέροντα ευρήματα που αναδεικνύουν το πως αντιλαμβάνονται τα παιδιά το κοινωνικό σύστημα και το σύστημα παραγωγής. Από τις απόψεις τους προκύπτει ότι η κοινωνική τάξη όχι μόνο τα επηρεάζει ως προς στην αντικειμενική αίσθηση του σε τι ωφελούν οι οικονομικοί πόροι αλλά και στην υποκειμενική αίσθηση μέσω της επιρροής στην ανάπτυξη αντιλήψεων για τους άλλους. Επιπλέον, προκύπτουν ενδείξεις για κρίσιμα ζητήματα που αφορούν τις ανισότητες ως προς τις απόψεις των παιδιών για ζητήματα που σχετίζονται με την κοινωνική τάξη. Αυτές οι ενδείξεις οδηγούν στο συμπέρασμα ότι οι απόψεις των παιδιών είναι πολυσύνθετες και επηρεάζονται από ποικίλους κοινωνικούς παράγοντες αφού εντοπίζονται σαφείς διαφορές μεταξύ των προερχόμενων από διαφορετικές κοινωνικές κατηγορίες όπως είναι το φύλο τους, ο τόπος κατοικίας τους και το κοινωνικοοικονομικό υπόβαθρο των γονέων τους. Οι διαφορές αυτές έχουν μεγάλη σημασία γιατί τεκμηριώνουν με εμπειρικά δεδομένα την ύπαρξη κοινωνικών ανισοτήτων στις απόψεις και επιλογές των παιδιών.
Κανονικές προϋποθέσεις προσελεύσεως των πιστών στο μυστήριο της Θείας Μεταλήψεως
Authors: Ντάνος Αθανάσιος
Published: September 2021

Η ανά χείρας διδακτορική διατριβή εστιάζει στο ζήτημα των προϋποθέσεων οι οποίες είναι ανάγκη να πληρούνται εκ μέρους των πιστών που προσέρχονται στο άγιο Ποτήριο, για να μεταλάβουν το Σώμα και το Αίμα του Σωτήρος Χριστού. Οι προϋποθέσεις αυτές αναζητήθηκαν πρώτιστα στο αδιάψευστο κείμενο των ιερών κανόνων, ώστε να επιτευχθεί με συστηματικό τρόπο μία συνολική προβολή των θέσεων της μητέρας Εκκλησίας επί του συγκεκριμένου ζητήματος, με βάση το Κανονικό Δίκαιο. Όπως είναι ευρύτερα γνωστό, το μυστήριο της θείας Ευχαριστίας έχει χαρακτηριστεί ως το ΄΄μυστήριο των μυστηρίων΄΄ και στην πραγματικότητα συνιστά τον πυρήνα της λατρευτικής ζωής της Εκκλησίας. Η προσέλευση των πιστών στα άχραντα μυστήρια, τους καθιστά ικανούς να ενώνονται με τον Κύριο ημών Ιησού Χριστό, αλλά και μεταξύ τους, κατά τρόπο ώστε ν’ αποτελούν το Σώμα της Εκκλησίας, με Κεφαλή τον ίδιο τον Κύριο. Παρ’ όλα αυτά, το ζήτημα της προσέλευσης των πιστών στη θεία Μετάληψη έχει μέχρι σήμερα μελετηθεί σε βάθος μόνο από την πλευρά της ποιμαντικής, καθότι εξ επόψεως Κανονικού Δικαίου δεν έχει μέχρι σήμερα εκπονηθεί κάποια μελέτη συνολικής παρουσίασης των προϋποθέσεων που καθορίζουν οι ιεροί κανόνες για την προσέλευση των πιστών στη μετάληψη των αχράντων μυστηρίων. Ίσως σ’ αυτό συντελεί και το γεγονός ότι δεν υπάρχει κάποιος συγκεκριμένος ιερός κανόνας που να καθορίζει ΄΄ad hoc΄΄ (επί τούτω) το σύνολο των εν λόγω προϋποθέσεων μεταλήψεως. Αυτό ακριβώς το ΄΄κενό΄΄ ευελπιστεί να θεραπεύσει η παρούσα διδακτορική διατριβή, προβαίνοντας σ’ ένα καινοτόμο εγχείρημα, εκείνο της συνολικής παρουσίασης των θέσεων των ιερών κανόνων, σε σχέση με τα ιδιαίτερα γνωρίσματα, ψυχικά και σωματικά, που είναι ανάγκη να χαρακτηρίζουν όλους όσοι προσέρχονται αξίως στο άγιο Ποτήριο. Άλλωστε το γράμμα και το πνεύμα του κειμένου των θείων και ιερών κανόνων, σε σχέση πάντοτε με το θεμελιώδες ζήτημα των προϋποθέσεων προσελεύσεως στο άγιο Ποτήριο, βρίσκεται σε πλήρη στοίχιση με τον αδιάψευστο λόγο του αποστόλου των εθνών Παύλου: «ὃς ἂν ἐσθίῃ τὸν ἄρτον τοῦτον ἢ πίνῃ τὸ ποτήριον τοῦ Κυρίου ἀναξίως, ἔνοχος ἔσται τοῦ σώματος καὶ αἵματος τοῦ Κυρίου» (Α΄ Κορ. 11, 27).
Energy structure and charge transport-transfer in molecular wires
Authors: Λαμπρόπουλος Κωνσταντίνος
Published: September 2021

Μελετάμε θεωρητικά την ενεργειακή δομή και τις ιδιότητες μεταφοράς και μεταβίβασης φορτίου π-συζευγμένων μοριακών συρμάτων, με χρήση παραλλαγών του Προτύπου Ισχυρής Δέσμευσης. Με τον όρο μεταφορά φορτίου εννοείται η χρήση ακροδεκτών και η εφαρμογή εξωτερικής τάσης. Εκκινούμε από μια αναλυτική και αριθμητική μελέτη των φασματικών ιδιοτήτων και της διέλευσης φορτίου σε περιοδικά σύρματα Ισχυρής Δέσμευσης με μια γενικευμένη μονάδα επανάληψης, εστιάζοντας στην επίδραση παραγόντων όπως η ισχύς και η ασυμμετρία της σύζευξης μεταξύ συστήματος και ακροδεκτών στα προφίλ διέλευσης. Στη συνέχεια, η μέθοδος εφαρμόζεται για τη μελέτη ατομικών συρμάτων άνθρακα (ή αλλιώς καρβυνών). Οι καρβύνες είναι η απόλυτη δομή της νανοκλίμακας, έχοντας πάχος μόλις ενός ατόμου άνθρακα, και είναι υποσχόμενες για ηλεκτρονικές εφαρμογές. Δείχνουμε ότι μπορεί να έχουν ωμική, ημιαγωγική ή ανορθωτική συμπεριφορά, ανάλογα με τη δομή τους και τους ακροδέκτες και αναπαράγουμε πειραματικά αποτελέσματα που αφορούν τις καμπύλες ρεύματος-τάσης. Προχωράμε στη μελέτη της ενεργειακής δομής, του εντοπισμού και της μεταφοράς φορτίου σε περιοδικές, ντετερμινιστικές απεριοδικές και τυχαίες δυαδικές ακολουθίες DNA. Η δυνατότητα κατασκευής επιλεγμένων ακολουθιών νουκλεϊκών οξέων παρέχει την ευκαιρία δημιουργίας μοριακών συρμάτων με προσαρμοσμένες ιδιότητες. Εστιάζουμε τη μελέτη μας στη διάδραση μεταξύ της δομής των ακολουθιών και των προαναφερθεισών ιδιοτήτων. Με τον όρο μεταβίβαση φορτίου εννοείται ότι ένας επιπλέον φορέας (οπή ή ηλεκτρόνιο), ο οποίος δημιουργείται ή εισάγεται σε μια συγκεκριμένη θέση, μετακινείται προς προτιμητέες θέσεις. Εστιάζουμε σε πτυχές του φαινομένου όπως το συχνοτικό περιεχόμενο της μεταβίβασης, τις μέσες χρονικά πιθανότητες εύρεσης του φορέα σε κάθε θέση ενός τμήματος DNA και τους καθαρούς μέσους ρυθμούς μεταβίβασης. Εκκινούμε από μικρά τμήματα DNA (αποτελούμενα από ένα, δύο ή τρία ζεύγη βάσεων). Τα αποτελέσματα μας συγκρίνονται με την πιο λεπτομερή, πλην πιο υπολογιστικά κοστοβόρα, μέθοδο Real-Time Time-Dependent Density Functional Theory. Προχωρούμε στη μελέτη διαφόρων κατηγοριών περιοδικών τμημάτων DNA (πολυμερή μονομερών, πολυμερή διμερών, πολυμερή με αυξανόμενη μονάδα επανάληψης). Τέλος συγκρίνουμε τη μεταβίβαση φορτίου σε περιοδικά, ντετερμινιστικά απεριοδικά και τυχαία τμήματα DNA και κάνουμε ορισμένες παρατηρήσεις σε σχέση με τους πειραματικούς ρυθμούς μεταβίβασης φορτίου.
Ανάπτυξη και ενεργοποίηση μαγνητικών κόνεων με εφαρμογή σε τεχνικές επιλεκτικού μαγνητικού διαχωρισμού για την παγίδευση βαρέων και ελαφρών ιόντων, και οργανικών ουσιών σε υδατικά διαλύματα
Authors: Κούλη Μαρία-Ελισάβετ
Published: September 2021

Αντικείμενο και βασικός στόχος της παρούσας διδακτορικής διατριβής είναι η ανάπτυξη σύμπλοκων μαγνητικών κόνεων μέσω μικροκυματικής συγκαταβύθισης καθώς και η πρωτογενής ανάπτυξη της μεθόδου παγίδευσης και διαχωρισμού βαρέων και επικίνδυνων μετάλλων, που ονομάζονται «κρίσιμα στοιχεία», όπως το αρσενικό, το κάδμιο, το χρώμιο κλπ., με την τεχνική του επιλεκτικού μαγνητικού διαχωρισμού, και τα οποία ευρίσκονται σε διαλύματα βιομηχανικών αποβλήτων. Η μέθοδος στηρίζεται στην επιλεκτική δέσμευση βαρέων μεταλλικών ιόντων σε επιφάνειες ζεόλιθων με την ταυτόχρονη αποδέσμευση ιόντων μικρής διαμέτρου όπως είναι το Na, K, Mg και Ca (αλκάλια και αλκαλικές γαίες). Οι ζεόλιθοι αναπτύσσονται ως σύμπλοκα υλικά αναμεμειγμένα με μαγνητικά σωματίδια. Είναι δυνατή η χρήση πλειάδας ζεόλιθων, καθώς επίσης και πλειάδας μαλακών μαγνητικών υλικών, αλλά και οργανικών ενώσεων ως μέσα επικάλυψης για δημιουργία σωματιδίων τύπου πυρήνα φλοιού, ικανά να δεσμεύσουν αντιδρώντα στην επιφάνειά τους ή στον όγκο τους. Στην παρούσα έρευνα συντίθενται σύνθετα νανοσωματίδια με μαγνητική φάση το μαγνητίτη σε ζεολιθική μήτρα, ή τύπου πυρήνα φλοιού με β-κυκλοδεξτρίνη και EDTA. Τα νανοσωματίδια αυτά χαρακτηρίζονται δομικά (XRD, SEM), χημικά (FTIR), μαγνητικά (VSM) και υδροδυναμικά (DLS). Στο δεύτερο σκέλος εξετάζονται οι προσροφητικές και ιοντοανταλλακτικές ικανότητες τριών ειδών ζεόλιθων σε υδατικά διαλύματα κρίσιμων μετάλλων με στόχο την ανεύρεση το καταλληλότερου προσροφητή για την απομάκρυνση εξασθενούς χρωμίου. Τέλος, εξάγονται τα συμπεράσματα από την ανάλυση των αποτελεσμάτων, και μαζί προτείνεται πιθανή μελλοντική έρευνα σε σημεία που εγείρουν προβληματισμούς.
Η αρχή iura novit curia στη διοικητική δίκη
Authors: Τσιγαρίδας Βασίλειος
Published: September 2021

Η αρχή iura novit curia εφαρμόζεται στην ελληνική πολιτική δικονομία ήδη από το 19ο αιώνα. Πρόκειται για μία γενική δικονομική αρχή, η οποία προέρχεται όχι από το Ρωμαϊκό αλλά από το Κανονικό Δίκαιο και είναι συνδεδεμένη με την παράδοση του ηπειρωτικού δικαίου. Αντίθετα, στο αγγλοσαξωνικό δίκαιο, η αρχή γίνεται αντιληπτή ως μία «σύγχυση των νομικών επαγγελμάτων» και, γενικά, δεν εφαρμόζεται. Οι βασικές έννομες συνέπειες της αρχής είναι ότι ο διάδικος δεν υποχρεούται να αναφερθεί στα νομικά ζητήματα της διαφοράς, τα οποία επιλύονται αυτεπαγγέλτως από το δικαστήριο. Ταυτοχρόνως, αν οι νομικοί ισχυρισμοί του διαδίκου είναι εσφαλμένοι αλλά το αίτημά του σύννομο, δεν θα ηττηθεί. Η αρχή έχει εγγυητική κατεύθυνση. Επιδιώκει να προστατεύσει τον αμελή διάδικο, ο οποίος παρέλειψε να μνημονεύσει τους εφαρμοστέους κανόνες δικαίου ή έσφαλε κατά τη νομική αποτίμηση της διαφοράς. To ζήτημα της εφαρμογής της αρχής iura novit curia στην ελληνική διοικητική δικονομία δεν έχει απασχολήσει ιδιαίτερα την θεωρία, η οποία, χονδρικά, την αντιλαμβάνεται ως συνέπεια του ανακριτικού συστήματος. Ωστόσο, το ανακριτικό σύστημα σχετίζεται, πρωτίστως, με τα πραγματικά ζητήματα της διαφοράς και όχι με τα νομικά, τα οποία και υπάγονται στην αρχή. Στην θεωρία, δεν έχει αμφισβητηθεί ποτέ ότι η αρχή iura novit curia εφαρμόζεται στη διοικητική δίκη. Παρόλα αυτά, η συγκεκριμένη δικαιοδοσία παρουσιάζει ορισμένες ιδιαιτερότητες, οι οποίες συνδέονται με τη δομή του εισαγωγικού δικογράφου και του λόγου ακύρωσης, που μπορούν να προβληματίσουν. Περαιτέρω, υπάρχουν διαδικασίες, στις οποίες η εφαρμογή της αρχής τίθεται εν αμφιβόλω ήδη βάσει ειδικών ρυθμίσεων. Τέλος, σύμφωνα με μερίδα της νομολογίας, δικόγραφο, το οποίο δεν μνημονεύει τους εφαρμοστέους κανόνες ουσιαστικού δικαίου απορρίπτεται ως απαράδεκτο. Η μη εφαρμογή της αρχής iura novit curia δεν συναντά εμπόδια στο επίπεδο του συνταγματικού δικαίου εφόσον οφείλεται σε νομοθετική πρόβλεψη καθώς δεν θεμελιώνεται στο άρθρο 20 παρ. 1 του Συντάγματος και στο άρθρο 6 παρ. 1 της ΕΣΔΑ. Αν, όμως, οφείλεται σε φορμαλιστική ερμηνεία του δικαίου, τότε μπορεί να τεθεί ζήτημα προσβολής του δικαιώματος δικαστικής προστασίας.
Development of nanodispersions as carriers for bioactive compouds and their biological applications
Authors: Θεοχάρη Ιωάννα
Published: September 2021

Ο κύριος στόχος αυτής της μελέτης ήταν αρχικά η ανάπτυξη νανοδιασπορών ως φορέων των βιοδραστικών ενώσεων καθώς και η αποτίμηση της βιολογικής τους δρασης ως πιθανά συστήματα χορήγησης των βιοδραστικών ενώσεων. Αναπτύχθηκαν δύο τύποι νανοδιασπορών, τα μικρο- και νανογαλακτώματα, τα οποία χαρακτηρίστηκαν δομικά, χρησιμοποιώντας διάφορες μεθόδους. Οι νανοδιασπορές χρησιμοποιήθηκαν ως μήτρες για την ενθυλάκωση βιοδραστικών ενώσεων με φαρμακολογικό ενδιαφέρον όπως χημειοθεραπευτικοί και αντιφλεγμονωδεις παράγοντες. Η μελέτη των δομικών χαρακτηριστικών πραγματοποιήθηκε με μετρήσεις ιξώδους καθώς και με χρήση Δυναμικής Σκέδασης Φωτός (DLS), φασματοσκοπίας Ηλεκτρονικού Παραμαγνητικού Συντονισμού (EPR) και Κρυογονικής Ηλεκτρονικής Μικροσκοπίας (cryo-TEM). Οι μετρήσεις πραγματοποιήθηκαν τόσο απουσία όσο και παρουσία βιοδραστικών ενώσεων, στις νανοδιασπορές. Η δομική μελέτη αποκάλυψε τις διαφοροποιήσεις που προκαλούνται τόσο από τη διαφορετική σύσταση των νανοδιασπορών, όσο από την ενθυλάκωση των βιοδραστικών ενώσεων. Προκειμένου να αξιολογηθεί η αποτελεσματικότητα των νανοδιασπορών σε βιολογικές εφαρμογές, διεξήχθησαν πειράματα in vitro και ex νίνο. Η κυτταροτοξική επίδραση τόσο των νανογαλακτωμάτων ως φορέων όσο και των ενθυλακωμένων βιοδραστικών ενώσεων εξετάστηκε μέσω μελέτης κυτταρικής βιωσιμότητας κυττάρων. Για το σκοπό αυτό, χρησιμοποιήθηκαν επιλεγμένες κυτταρικές σειρές όπως η WM 164, Caco-2, ΗΤ 29 και Colon 205. Ο μηχανισμός του επαγόμενου κυτταρικού θανάτου διερευνήθηκε μέσω κυτταρομετρίας ροής (FACS), ανάλυσης Comet και ανοσοτύπωσης κατά Western με χρήση δεικτών κυτταρικού θανάτου και απόπτωσης. Διαπιστώθηκε ότι η προτεινόμενες νανοδιασπορές είναι κατάλληλες ως φορείς βιοδραστικών ενώσεων. Τα ex νίνο πειράματα περιλάμβαναν τη μελέτη διαπερατότητας μέσω συσκευής Franz και την τεχνική differential tape stripping. Μέσω της ex νίνο προσέγγισης, βρέθηκε ότι οι ενθυλακωμένες ενώσεις κατανεμήθηκαν στην κεράτινη στιβάδα. Επιπλέον, προσδιορίστηκε η ποσότητα της βιοδραστικής ένωσης που μπορεί πιθανά να εισέλθει στην κυκλοφορία του αίματος. Ως αποτέλεσμα, οι προτεινόμενες νανοδιασπορές είναι κατάλληλοι φορείς για την μεταφορά βιοδραστικών ενώσεων μέσω του δέρματος καθώς και την ενίσχυση της δερματικής/διαδερμικής απελευθέρωσης τους.
Οι κορινθιακές αποικίες περί τον Αμβρακικό κόλπο από την ίδρυσή τους έως και την εποχή του Φιλίππου Β΄
Authors: Καπώνης Αντώνιος
Published: September 2021

Οι κορινθιακές αποικίες περί τον Αμβρακικό κόλπο, Αμβρακία, Λευκάς, Ανακτόριον και Σόλλιον εντάσσονται στον χώρο της ΒΔ Ελλάδος. Οι Κορίνθιοι είχαν επιδείξει ιδιαίτερο ενδιαφέρον για την ευρύτερη περιοχή, ακόμα και πριν από την ίδρυση των αποικιών. Η Αμβρακία, η σημερινή Άρτα, ιδρύθηκε βόρεια του Αμβρακικού κόλπου, δίπλα στην κοίτη του ποταμού Αράχθου. Η Λευκάς χτίστηκε στην ομώνυμη τότε χερσόνησο της Ακαρνανίας, νότια της σημερινής πόλης και το Ανακτόριον στον σημερινό κόλπο του Αγίου Πέτρου στη ΒΔ Ακαρνανία, ελέγχοντας το ιερό του Ακτίου Απόλλωνος. Ο αποικισμός συνδέεται με την πρόθεση του Κυψέλου για τη διατήρηση της επικοινωνίας και των ασφαλών μετακινήσεων προς τον ιλλυρικό Βορρά και τη Δύση. Οι πόλεις αυτές δεν είχαν μεγάλο πληθυσμό και η επικράτειά τους περιορισμένη. Στην αρχαϊκή εποχή βρίσκονται υπό την πολιτική κηδεμονία της μητρόπολης, από την οποία εξαρτώνται οικονομικά σε μεγάλο βαθμό. Προς το τέλος του Στ΄ αι. π.Χ. η Αμβρακία εξελίσσεται σε μία περιφερειακή δύναμη και θέτει υπό την ηγεμονία της τα βορειότερα ηπειρωτικά και μακεδονικά έθνη. Η Λευκάς κατασκευάζει λιμένες και επισκευάζει τη διώρυγα που τη χωρίζει από την Ακαρνανία για τη διευκόλυνση των θαλάσσιων μετακινήσεων στο Κ Ιόνιο και στις αρχές του Ε΄αι. π.Χ. κόβει νόμισμα για την κατασκευή του στόλου της. Αν και στο α΄ μισό του Ε΄ αι. π.Χ. αναπτύσσονται στη Λευκάδα και στο Ανακτόριον φιλοκερκυραϊκές παρατάξεις, οι αποικίες γενικά συνεργάζονται στενά με την Κόρινθο. Στον Πελοποννησιακό Πόλεμο, η Αμβρακία χάνει αρκετή από τη δύναμή της, η Λευκάς εξελίσσεται σε κύριο γεωστρατηγικό σημείο για τους αντίπαλους στόλους, ενώ το Ανακτόριον και το Σόλλιον ενσωματώνονται στους Ακαρνάνες. Κατά τον Δ΄ αι. π.Χ. μετά από ένα μικρό διάστημα πολιτιειακών ζυμώσεων, οι αποικίες επανέρχονται στην κορινθιακή επιρροή και στην Πελοποννησιακή Συμμαχία. Η επαναδραστηριοποίηση στο διαμετακομιστικό εμπόριο και ιδιαίτερα σε αυτό των σικελικών σιτηρών, οδηγεί στην οικονομική ευημερία αλλά και μέσω της εκστρατείας του Τιμολέοντος στην επαναβεβαίωση των συγγενικών σχέσεων με τη μητρόπολη. Οι κορινθιακές καταβολές τονίζονται μέσα από την προβολή λατρειών, μύθων, εθίμων και πρακτικών. Παρά τη μακεδονική και μολοσσική κατάκτηση, στις αποικίες επιβιώνουν και στην ελληνιστική περίοδο οι κορινθιακές διασυνδέσεις, επηρεάζοντας και τις γειτονικές μη κορινθιακές αποικίες και έθνη.
Σχεδιασμός μικροδομής ευφυών υλικών και κατασκευών με χρήση βελτιστοποίησης
Authors: Κουτσιανίτης Παναγιώτης
Published: September 2021

Στόχος της παρούσας διδακτορικής διατριβής είναι να αναπτυχθούν μέθοδοι και τεχνικές ο οποίες είναι ικανές να βοηθήσουν στον σχεδιασμό κατασκευών για την καλύτερη συμπεριφορά σε δυναμικά φαινόμενα. Τα φίλτρα απόσβεσης είναι ένα από τα πιο σημαντικά στοιχεία στον τομέα της μηχανικής καθώς η δυναμική συμπεριφορά των κατασκευών είναι αρκετά πιο σύνθετη και πολυδιάστατη σε σχέση με τα στατικά προβλήματα. Για τον λόγο αυτό, η βασική ιδέα της εργασίας ήταν αρχικά να διερευνηθούν, αναλυθούν και μοντελοποιηθούν εργαλεία τα οποία θα μας οδηγούσαν σε πρωτότυπες λύσεις για την αντιμετώπιση δυναμικών φαινομένων που προκαλούνται σε μία κατασκευή. Ο πρώτος στόχος ήταν να δημιουργηθούν τα απαραίτητα μοντέλα τα οποία να επιλύουν με την μέθοδο των πεπερασμένων στοιχείων προβλήματα στο πεδίο των συχνοτήτων όπου δίνει τη δυνατότητα μελέτης της δυναμικής συμπεριφοράς σε περισσότερες από μία συχνότητες. Έτσι, δίνεται η δυνατότητα να σχεδιαστούν κατασκευές τέτοιες ώστε να μειώνουν τις ταλαντώσεις σε συγκεκριμένες συχνότητες. Οι προκλήσεις των δυναμικών φαινομένων όμως είναι πολύ μεγάλες, και δεν περιορίζονται σε μία συχνότητα. Για τον λόγο αυτό μελετήθηκαν τεχνικές οι οποίες βοηθούν στην δυναμική συμπεριφορά της κατασκευής για ένα μεγαλύτερο εύρος συχνοτήτων. Πιο συγκεκριμένα, μελετήθηκε και αναπτύχθηκε η μέθοδος που βασίζεται στην θεωρία του Bloch κατά την οποία δίνεται η δυνατότητα να υπολογιστούν εύρη συχνοτήτων κατά τα οποία το κύμα που διαδίδεται εντός του στερεού αποσβένεται και δεν διαπερνά την κατασκευή με αποτέλεσμα να μην ταλαντώνεται. Βασιζόμενοι στις δύο παραπάνω θεωρίες, χρησιμοποιήθηκαν διάφορα εργαλεία με σκοπό να μπορέσουν να μειωθούν οι ταλαντώσεις στο πεδίο των συχνοτήτων καθώς και να αυξηθούν τα εύρη αυτών των κενών τα οποία δεν επιτρέπουν την διάδοση των κυμάτων. Κύρια βάση για να επιτευχθούν τα παραπάνω ήταν να διερευνηθούν οι επιδράσεις που έχουν σε τέτοια φαινόμενα οι διάφορες γεωμετρικές ή μηχανικές μεταβολές των κατασκευών όπου μελετάται πως επιδρά η μεταβολή της γεωμετρίας της κατασκευής ή οι αλλαγές του υλικού, η χρήση σύγχρονων σχεδίων με ειδικές ιδιότητες όπως τα αυξητικά υλικά που έχουν επιδράσεις πάνω σε τέτοια φαινόμενα ή ακόμα και η χρήση σύγχρονων μεθόδων απόσβεσης ταλαντώσεων παθητικού ελέγχου με την δημιουργία ευφυών κατασκευών με πιεζοηλεκτρικά υλικά. Τέλος, οι απαιτήσεις των σύγχρονων δεδομένων καθώς και οι ρυθμοί εξέλιξης των προϊόντων επιβάλλουν την δημιουργία βέλτιστων λύσεων. Για τον λόγο αυτό χρησιμοποιήθηκαν αλγόριθμοι βελτιστοποίησης, κλασσικοί καθώς και αλγόριθμοι τοπολογικής βελτιστοποίησης με σκοπό να δημιουργηθούν οι μικροδομές που οδηγούν στα επιθυμητά αποτελέσματα, λαμβάνοντας υπόψη και τις σύγχρονες τεχνικές τρισδιάστατης εκτύπωσης.
Green marketing orientation
Authors: Παπαδάς Κάρολος-Κωνσταντίνος
Published: September 2021

Καθώς το πράσινο μάρκετινγκ ανέρχεται σε ένα απαραίτητο εργαλείο για μία βιώσιμη επιχειρηματική στρατηγική, οι εταιρείες υιοθετούν πρακτικές πράσινου μάρκετινγκ προκειμένου να βελτιώσουν την επίδοσή τους. Εώς σήμερα, δεν έχει υπάρξει προηγούμενη έρευνα, η οποία να συμπεριλαμβάνει όλα αυτά τα χαρακτηριστικά που δημιουργούν μία προσανατολισμένη στο πράσινο μάρκετινγκ επιχείρηση. Προκειμένου να καλυφθεί αυτό το ερευνητικό κενό και ακολουθώντας τη θεωρία μέτρησης, αυτή η διατριβή αναφέρει τα αποτελέσματα τεσσάρων μελετών για την ανάπτυξη μίας κλίμακας που να αποτυπώνει την ολιστική προσέγγιση στο πράσινο μάρκετινγκ. Αυτή η έρευνα εισάγει την έννοια του προσανατολισμού στο πράσινο μάρκετινγκ, το οποίο αποτελείται από τρεις διαστάσεις: στρατηγικός προσανατολισμός στο πράσινο μάρκετινγκ, τακτικός προσανατολισμός στο πράσινο μάρκετινγκ και εσωτερικός προσανατολισμός στο πράσινο μάρκετινγκ. Η κλίμακα πληρεί όλα τα απαραίτητα κριτήρια εγκυρότητας και αξιοπιστίας βάσει της διεθνούς βιβλιογραφίας στην μεθοδολογία ανάπτυξης κλιμάκων μέτρησης. Τέλος, συζητώνται κατευθύνσεις για μελλοντική έρευνα και συμπεράσματα της νέας κλίμακας σχετικά με την διοίκηση μάρκετινγκ.
Reconsidering the human resource management-organisational performance relationship
Authors: Χυτήρη Αλεξάνδρα-Παρασκευή
Published: September 2021

Στη διατριβή αυτή εξετάζεται σε αναθεωρητική βάση η σχέση μεταξύ των πρακτικών Διοίκησης Ανθρωπίνων Πόρων και της Οργανωσιακής/εταιρικής απόδοσης(HRM-OP). Με βάση την παρατιθέμενη βιβλιογραφία εξετάζονται θεωρητικά/εννοιολογικά και εμπειρικά οι παρακάτω προσεγγίσεις όσον αφορά τη σχέση αυτή: δηλαδή (α)η γενικότερα επικρατούσα άποψη ότι οι πρακτικές διοίκησης ανθρώπινων πόρων βρίσκονται σε άμεση ευθεία συσχέτιση με οργανωσιακή απόδοση και (β) η αντίστροφη άποψη ότι οι αλλαγές στην οργανωσιακή απόδοση οδηγούν σε αποφάσεις σχετικά με την εφαρμογή πρακτικών διοίκησης ανθρώπινων πόρων (ποσοτικά και ποιοτικά). Στη διατριβή υποστηρίζεται πως για την αποδοχή μιας σχέσης αιτίας αιτιατού και μιας κατεύθυνσης σε αυτήν, απαιτείται διαχρονική σύγκριση δεδομένων από τις επιχειρήσεις και όχι απλώς διεπιχειρησιακή ή διακλαδική σύγκριση δεδομένων, που αφορούν στη σχέση –πρακτικές διοίκησης ανθρώπινων πόρων και οργανωσιακή απόδοση. Με δεδομένο το αναλυτικό κυκλικό πλαίσιο(framework) που παρουσιάζεται στη διατριβή, εξετάζεται η κατεύθυνση και το αμφίδρομο της σχέσης, στη βάση ενός διαχρονικού ερευνητικού σχεδίου(longitudinal research design). Υιοθετήθηκε η μέθοδος της ποσοτικής έρευνας για τη συλλογή και ανάλυση των δεδομένων της. Δεδομένα (για τις πρακτικές διοίκησης ανθρώπινων πόρων και τους δείκτες-metrics της οργανωσιακής απόδοσης) αντλήθηκαν από μεγάλες επιχειρήσεις/οργανισμούς που εδρεύουν στον Ελλαδικό χώρο, σε τετραετή αλλά και σε ετήσια βάση, για χρονικό διάστημα 13 ετών. Στην ανάλυση των δεδομένων ελήφθη υπόψη η εθνικότητα/ιδιοκτησία, το μέγεθος και ο τομέας δράσης (βιομηχανία, εμπόριο, υπηρεσίες) των επιχειρήσεων/οργανισμών, ενώ εξετάσθηκε και η επίδραση των οικονομικών κύκλων και ιδιαίτερα της οικονομικής κρίσης στη συγκεκριμένη σχέση. Ως κύρια ευρήματα της έρευνας καταγράφονται: (α) ότι αφενός ελέγχεται η ύπαρξη αυτής καθαυτής της σχέσης (HRM-OP) και αφετέρου δεν μπορεί να υποστηριχθεί η ευθεία ή η ανάστροφη σχέση μεταξύ πρακτικών Διοίκησης Ανθρώπινων Πόρων και Οργανωσιακής Απόδοσης, (β) υπάρχουν ελάχιστες περιπτώσεις που μπορεί να υποστηριχθεί πως οι δείκτες παραγωγικότητας και απόδοσης κεφαλαίων(ROE) επηρεάζουν τη σχέση ανάστροφα, (γ) σε περιόδους οικονομικής κρίσης η σxέση αδυνατίζει έως και παύει να υπάρχει, (δ) το μέγεθος και ο τομέας δράσης της επιχείρησης επιδρούν περισσότερο στη συγκεκριμένη σχέση, από ότι η εθνικότητα/ιδιοκτησία.
Πρόληψη λοιμώξεων από κεντρικούς φλεβικούς καθετήρες με την εφαρμογή τροποποιημένης δέσμης μέτρων
Authors: Καραπάνου Αμαλία
Published: September 2021

Εισαγωγή: Οι κεντρικοί φλεβικοί καθετήρες(ΚΦΚ) αποτελούν αναπόσπαστο μέρος της νοσηλείας ενός μεγάλου αριθμού ασθενών επιτρέποντας τη χορήγηση ενδοφλέβιων υγρών, αίματος, φαρμάκων και παρεντερικών διαλυμάτων, αλλά και την αιμοκάθαρση. Συγχρόνως όμως η χρήση τους αποτελεί αιτία αιματογενών λοιμώξεων από μικροοργανισμούς (βακτήρια ή μύκητες) που αποικίζουν είτε το δέρμα στο σημείο εισόδου ή τον καθετήρα ή άλλο σημείο κατά μήκος του (συνδετικά καθετήρων, 3ways, συσκευές χορήγησης κλπ) ή τα υγρά που χορηγούνται (φάρμακα, προϊόντα ή παράγωγα αίματος κ.α) από τον ΚΦΚ. Η επίπτωση των CLABSI αποτελεί δείκτη αξιολόγησης της ποιότητας των παρεχόμενων υπηρεσιών υγείας. Πλήθος ερευνών δείχνουν ότι η διεπιστημονική προσέγγιση και η εφαρμογή τεκμηριωμένων ιατρικών και νοσηλευτικών παρεμβάσεων μπορεί να οδηγήσει σε πρόληψη των λοιμώξεων αυτών και σε σημαντική μείωση της επίπτωσής τους, σε όλους τους χώρους παροχής υπηρεσιών υγείας. Σκοπός της μελέτης: Κύριος σκοπός της παρούσας μελέτης είναι η καταγραφή της επίπτωσης των λοιμώξεων από κεντρικούς φλεβικούς καθετήρες (CLΑBSI) και η αξιολόγηση της αποτελεσματικότητας συγκεκριμένης δέσμης μέτρων, στη μείωση των λοιμώξεων αυτών. Μέθοδοι: Πρόκειται για προοπτική μελέτη, με σχεδιασμό πριν και μετά την παρέμβαση (Before- Αfter study). Η μελέτη διεξήχθη σε όλα τα νοσηλευτικά τμήματα του ΓΝΑ «Λαϊκό» (ΜΕΘ και κλινικά τμήματα). Για τεχνικούς λόγους, από την μελέτη εξαιρέθηκε το Τμήμα Επειγόντων Περιστατικών (ΤΕΠ) του νοσοκομείου. Σε όλη τη διάρκεια της μελέτης, συγκεντρώθηκαν τριών ειδών δεδομένα:α) Δεδομένα που αφορούν την ακριβή περιγραφή του πληθυσμού αναφοράς (Ασθενείς-ημέρες, Καθετήρες-ημέρες), β) Δεδομένα που αφορούν τη συχνότητα CLABSI (Εγκατάσταση συστήματος ενεργού επιδημιολογικής επιτήρησης των CLABSI) και γ) Δεδομένα που αφορούν τη συμμόρφωση με τα προτεινόμενα μέτρα (Αξιολόγηση των πρακτικών τοποθέτησης και φροντίδας των ΚΦΚ, μέσω λίστας ελέγχου). Αποτελέσματα: Μελετήσαμε 913 εισαγωγές ΚΦΚ (454 ΠΡΙΝ τη παρέμβαση και 459 ΜΕΤΑ) για 11.871 ημέρες καθετήρα. Η συχνότητα εμφάνισης CLABSI ήταν 8,3 ανά 1.000 ημέρες καθετήρα ΠΡΙΝ και 7,6 ανά 1.000 ημέρες καθετήρα ΜΕΤΑ την περέμβαση (IRR 0,92, διάστημα εμπιστοσύνης 95%, 0,60-1,40). Η συμμόρφωση με τη δέσμη εισαγωγής ΚΦΚ αυξήθηκε από 8,4% σε 74,3% (P <.0001). Η συμμόρφωση με τη δέσμη χειρισμού του ΚΦΚ αυξήθηκε επίσης από 11,4% σε 57,7% (P <.0001). Συμπεράσματα: Παρά τη βελτίωση της συμμόρφωσης μετά την παρέμβαση, η εφαρμογή μιας τροποποιημένης δέσμης CVC απέτυχε να μειώσει την επίπτωση των CLABSI. Υψηλότερα ποσοστά συμμόρφωσης με τη δέσμη μέτρων ΚΦΚ, μπορεί να είναι απαραίτητα για μια σημαντική μείωση της επίπτωσης CLABSI, μαζί με την κατάλληλη οργανωτική κουλτούρα και τα επίπεδα στελέχωσης της νοσηλευτικής μονάδας.
Διερεύνηση ανοσοϊστοχημικών δεικτών με συμμετοχή στο επιθήλιο της χοληδόχου κύστης στη λιθογένεση
Authors: Οικονόμου Παναγούλα
Published: September 2021

Σκοπός της παρούσας μελέτης ήταν η διερεύνηση της έκφρασης των τριών ανοσοϊστοχημικών δεικτών Beclin1, LC3a και Ki67 στο επιθήλιο της χοληδόχου κύστης και η συσχέτιση της φλεγμονώδους διεργασίας με την οξεία χολοκυστίτιδα, την αυτοφαγική διαδικασία και την χολολιθίαση. Πραγματοποιήθηκε παθολογοανατομική εξέταση και ανοσοϊστοχημεία σε δείγματα χοληδόχων κύστεων 100 ασθενών που χωρίστηκαν σε δύο ομάδες, την ομάδα Α και την ομάδα Β. Η ομάδα Α περιλάμβανε 70 ασθενείς που υποβλήθησαν σε χολοκυστεκτομή λόγω χολολιθίασης, ενώ η Β 30 ασθενείς με αλιθιασικό επιθήλιο χοληδόχου κύστης. Υψηλότερη έκφραση του Beclin 1 και Ki67 παρατηρήθηκε στους ασθενείς της ομάδας Α και παράλληλα η αύξηση της έκφρασης του Beclin1 προήγαγε την έκφραση του LC3a στην ίδια ομάδα. Σύμφωνα με τα αποτελέσματα μας, η παρουσία χολόλιθων πιθανολογείται ότι προάγει την φλεγμονή και την αυτοφαγία στο επιθήλιο της χοληδόχου κύστης και ο μηχανισμός της αυτοφαγικής ρύθμισης πιθανότατα διαδραματίζει σημαντικό ρόλο στην χρόνια φλεγμονή και στην πιθανή εξαλλαγή του επιθηλίου.
La religion dans l’œuvre littéraire de Sartre
Authors: Αδοσίδου Αικατερίνη
Published: September 2021

Η θέση της οποίας ο τίτλος είναι «Η Θρησκεία στο λογοτεχνικό έργο του Σαρτρ. Λεξιλόγια ειδικότητας και γραφή», είναι το αποτέλεσμα μιας έρευνας που συνίσταται στην παρουσίαση μιας μελέτης καταρχήν λεξικολογικής και στη συνέχεια λογοτεχνικής και υφολογικής του θρησκευτικού λεξιλογίου στα μυθιστορηματικά έργα του Σαρτρ: «Η Ναυτία», φιλοσοφικό μυθιστόρημα, «Οι Λέξεις», αυτοβιογραφική αφήγηση, και «Οι Δρόμοι της Ελευθερίας», μυθιστορηματικός κύκλος σε τρεις τόμους.Το θέμα της διατριβής αφορά σε μια έρευνα λόγιων λέξεων υπογραμμίζοντας τον ρόλο τους στο έργο του συγγραφέα. Πρόκειται για μια επιχείρηση μορφολογικής, λογοτεχνικής και υφολογικής ανάλυσης ενός ειδικού λεξιλογίου μέσα σε αφηγήσεις που χαρακτηρίζονται από το παράδοξο και την εννοιολογική μεταστροφή. Η θεωρία της έννοιας στον Σαρτρ, δηλαδή η ανακάλυψη, πέρα από την προφανή σημασία, διαφορετικών και βαθύτερων εννοιών, αποτελεί το βασικό αντικείμενο ενδιαφέροντος αυτής της μελέτης που παρέχει μια λεκτική και υφολογική ανάλυση του θρησκευτικού λεξιλογίου στο έργο του Σαρτρ, προκειμένου να καταλήξει σε μια εννοιολογική πληρότητα και, γενικότερα, σε μια λεξικολογική αλλά και λογοτεχνική αρτιότητα. Ο Ζαν-Πωλ Σαρτρ χρησιμοποιεί αυτό το θρησκευτικό λεξιλόγιο προκαλώντας ιδιαίτερες αποχρώσεις στα κείμενά του. Ο πλούτος του κειμένου σε θεολογικές έννοιες και το ιδιαίτερο ύφος του συγγραφέα αποκαλύπτουν τον ειρωνικό και χωρίς αυταπάτες ρεαλισμό του.
Molecular characterization and annotation of paralogous and orthologous genes in teleost early developmental stages
Authors: Καϊτετζίδου Ελισάβετ
Published: September 2021

Η εμβρυογένεση είναι μία από τις κρισιμότερες περιόδους για τη ζωή όλων των οργανισμών, στη διάρκεια της οποίας υλοποιείται μία σειρά από σημαντικές διεργασίες. Η ύπαρξη ενός επιπλέον γύρου πολλαπλασιασμού του γονιδιώματος στους τελεόστεους ιχθείς καθώς και το υψηλό ποσοστό διατήρησης παράλογων γονιδίων σχετικών με την ανάπτυξη, καθιστά την εμβρυογένεσή τους ένα ιδιαίτερα ενδιαφέρον ερευνητικό πεδίο. Στην παρούσα διατριβή, διερευνήθηκε η μοριακή βάση της ανάπτυξης σε ένα μοντέλο (ακανθερό, Gasterosteus aculeatus) και ένα μη μοντέλο (Ευρωπαϊκό λαβράκι, Dicentrarchus labrax) είδος τελεόστεων. Μετά την συλλογή των προφίλ έκφρασης εξετάστηκε η έκφραση παράλογων γονιδίων και ο ρόλος τους κατά την εμβρυογένεση. Επιπλέον, μελετήθηκαν τα διαφορετικά προφίλ έκφρασης των miRNAs σε όλα τα πρώιμα αναπτυξιακά στάδια των δύο εξεταζόμενων ειδών. Από την μελέτη των μεταγραφωμάτων έγινε φανερό ότι οι βασικές περίοδοι πρώιμης ανάπτυξης χαρακτηρίζονται από την έκφραση συγκεκριμένων ομάδων γονιδίων. Από την αναζήτηση παράλογων γονιδίων στο μεταγράφωμα του Ευρωπαϊκού λαβρακιού και του ακανθερού, προέκυψε ένας κατάλογος γονιδίων που βρέθηκαν είτε διπλασιασμένα είτε σε ένα αντίγραφο αποκαλύπτοντας ειδο-ειδικές ιδιαιτερότητες. Η διερεύνηση των miRNAs που εκφράστηκαν κατά την ανάπτυξη του λαβρακιού οδήγησε στην αναγνώριση, για πρώτη φορά για αυτό το είδος, 42 miRNAs. Επιπλέον, η διερεύνηση του miRNome του ακανθερού έδειξε ότι τα πρώιμα αναπτυξιακά στάδια εξυπηρετήθηκαν από ένα μικρό σύνολο miRNAs εκφραζόμενα σε χαμηλές ποσότητες, ενώ στο τελευταίο υπό μελέτη σταδίο τόσο η ποικιλότητα όσο και ο αριθμός των αναγνώσεων των miRNA ήταν υψηλά.
Communities of inquiry
Authors: Τζελέπη Μαρία
Published: September 2021

Στο πλαίσιο της παρούσας διατριβής (α) προτείνονται κατευθυντήριες γραμμές για την οργάνωση ασύγχρονων συζητήσεων που προωθούν τη γνωστική ανάπτυξη στο πλαίσιο μιας Κοινότητας Διερεύνησης (Community of Inquiry) και (β) παρέχεται στην ερευνητική κοινότητα το ADVICE (ADaptable VΙsualizations for CommunitiEs), ένα καινοτόμο εργαλείο ανάλυσης μαθησιακών αλληλεπιδράσεων (learning analytics) που ενσωματώνει δύο τρόπους για την ενίσχυση των εκπαιδευομένων στην καλλιέργεια της γνωστικής παρουσίας, η οποία θεωρείται πως είναι το κύριο στοιχείο της κριτικής σκέψης. Ο πρώτος τρόπος ενίσχυσης των εκπαιδευομένων μέσω του ADVICE είναι η παροχή δυνατότητας στους εκπαιδευόμενους να κωδικοποιούν τα μηνύματα της ασύγχρονης συζήτησης, σύμφωνα με τις τέσσερις φάσεις της Πρακτικής Διερεύνησης. Αντίστοιχα, ο δεύτερος τρόπος ενίσχυσης των εκπαιδευομένων είναι η παροχή έγκαιρης ανατροφοδότησης σε αυτούς, μέσω προσαρμόσιμων οπτικοποιήσεων α) της οπτικής των εκπαιδευτικών αλλά και β) της οπτικής της κοινότητας για τη γνωστική ανάπτυξη της συζήτησης. Ως εκ τούτου, οι εκπαιδευόμενοι δύνανται να παρατηρούν συγκριτικά, διαφορετικές οπτικές. Εκτός της επικοινωνίας μέσω του φόρουμ, οι εκπαιδευόμενοι έχουν τη δυνατότητα να εκφράζουν την οπτική τους για τη γνωστική δομή της συζήτησης και, επιπροσθέτως, να αναστοχάζονται σχετικά με την οπτική της κοινότητας όχι μόνο για τη συζήτηση αλλά και για τη δική τους γνωστική ανάπτυξη. Σύμφωνα με τους Goy, Petrone και Picardi (2017) μέσω της δυνατότητας του εκπαιδευόμενου να συσχετίζει την προσωπική του οπτική με αυτή των υπόλοιπων μελών της κοινότητας, γίνεται δυνατή η «προώθηση της ανάπτυξης, της αναγνώρισης και του μετα-αναστοχασμού επάνω στη δική του οπτική». Για το σκοπό αυτό έχουν διεξαχθεί τέσσερις μελέτες, τα αποτελέσματα των οποίων οδήγησαν στις αρχές σχεδιασμού του ADVICE. Συγκεκριμένα, η πρώτη και η δεύτερη μελέτη προτείνουν και αξιολογούν ένα σχήμα κωδικοποίησης για τον προσδιορισμό της γνωστικής παρουσίας της συζήτησης από τους εκπαιδευόμενους. Η τρίτη και η τέταρτη μελέτη προτείνουν και αξιολογούν μεταβλητές που αντανακλούν τη συμπεριφορά των εκπαιδευόμενων που είναι ουσιώδης για το μοντέλο των Κοινοτήτων Διερεύνησης, προκειμένου να ενσωματωθούν στο εργαλείο για την οπτικοποίηση α) της γνωστικής παρουσίας της συζήτησης και β) των κατάλληλων πηγών προσαρμοσιμότητας. Τέλος, διεξάγεται πέμπτη μελέτη όπου το ADVICE αξιολογείται για την ακρίβεια, τη χρηστικότητα και τον αναστοχασμό που προωθεί κατά τη μαθησιακή διαδικασία.
Μελέτη της λειτουργικότητας των αγγείων σε σαρκοειδικούς ασθενείς με ραγοειδίτιδα
Authors: Παρασκευόπουλος Θεόδωρος
Published: September 2021

Σκοπός: Η Σαρκοείδωση είναι μια συστηματική φλεγμονώδης νόσος. Έχει αποδειχθεί ότι οι σαρκοειδικοί ασθενείς έχουν επηρεασμένη ενδοθηλιακή λειτουργία, αυξημένη αρτηριακή σκληρία και αυξημένο φλεγμονώδες φορτίο. Η οφθαλμική προσβολή εμφανίζεται στο 25 - 50% των ασθενών με σαρκοείδωση, κυρίως με τη μορφή της ραγοειδίτιδας. H παρούσα μελέτη σχεδιάστηκε για να αποσαφηνίσει εάν η ραγοειδίτιδα ως εκδήλωση της οφθαλμικής προσβολής στη σαρκοείδωση σχετίζεται με εκτεταμένη και συστηματική δυσλειτουργία των αγγείων, ως αποτέλεσμα μιας εντονότερης φλεγμονώδους διεργασίας. Μέθοδος: Συμπεριλήφθησαν 82 ασθενείς με σαρκοείδωση και 77 υγιείς μάρτυρες, αντίστοιχης ηλικίας και φύλου. Οι σαρκοειδικοί ασθενείς διαχωρίστηκαν σε αυτούς με οφθαλμική προσβολή (ΟΠ) και σε αυτούς χωρίς οφθαλμική προσβολή (ΧΟΠ). Η αξιολόγηση της ενδοθηλιακής λειτουργίας έγινε μέσω υπερηχογραφικού ελέγχου της βραχιόνιας αρτηρίας με τη μέθοδο της ενδοθήλιο-εξαρτώμενης αγγειοδιαστολής (Flow Mediated Dilatation, FMD). Για την εκτίμηση των ελαστικών ιδιοτήτων της αορτής μετρήθηκε η ταχύτητα του σφυγμικού κύματος στην αορτή (PWV), και ο δείκτης ενίσχυσης των ανακλωμένων κυμάτων (AΙx). Τέλος, μετρήθηκαν τα επίπεδα ορού των TNFα και ICAM-1. Αποτελέσματα: Συγκριτικά με τους υγιείς μάρτυρες και την ομάδα ΧΟΠ, η ομάδα με ΟΠ, παρότι δεν είχε σημαντική διαφορά στο φύλο, την ηλικία και τη μέση αρτηριακή πίεση παρουσίασε χαμηλότερες τιμές FMD (p<0.001), αυξημένες τιμές AIx (p=0.019) και αυξημένες τιμές PWV (p=0.004). Ανάλυση λογιστικής παλινδρόμησης, μετά από προσαρμογή για πιθανούς συγχυτικούς παράγοντες (όπως η ηλικία, το φύλο, το κάπνισμα, η παρουσία αρτηριακής υπέρτασης και η δυσλιπιδαιμία) ανέδειξε ότι οι χαμηλότερες τιμές FMD στους σαρκοειδικούς ασθενείς σχετίζονταν ανεξάρτητα με αυξημένη πιθανότητα οφθαλμικής προσβολής [Λόγος πιθανοτήτων=0.594, p=0.013]. Πιο συγκεκριμένα η καμπύλη ROC ανέδειξε, μια σημαντική ικανότητα του FMD για αποκάλυψη πιθανής οφθαλμικής συμμετοχής στη σαρκοείδωση (AUC=0.77, p<0.001), με τις τιμές του FMD κάτω του 6% να έχουν ευαισθησία (79%) και ειδικότητα (68%) για τη πρόβλεψη οφθαλμικής προσβολής σε σαρκοειδικούς ασθενείς. Τέλος, συγκριτικά με τους υγιείς μάρτυρες και την ομάδα ΧΟΠ, η ομάδα με ΟΠ παρουσίασε αυξημένα επίπεδα ορού του νεκρωτικού παράγοντα των όγκων άλφα (TNFα) (p=0.007) και του διαλυτού διακυτταρικού μορίου προσκόλλησης 1 (ICAM-1) (p<0.001). Συμπεράσματα: Τα ευρήματα της μελέτης δείχνουν ότι οι σαρκοειδικοί ασθενείς με οφθαλμική προσβολή , συγκριτικά με τους σαρκοειδικούς ασθενείς χωρίς οφθαλμική προσβολή, έχουν διαταραγμένη ενδοθηλιακή λειτουργία και αυξημένη αρτηριακή σκληρία. Τα ευρήματα αυτά ενισχύουν τη θεωρία της αγγειακής δυσλειτουργίας ως αιτιολογικό παράγοντα στην εμφάνιση ραγοειδίτιδας στους σαρκοειδικούς ασθενείς, και καταδεικνύουν τη πιθανή κλινική αξία των δοκιμασιών ενδοθηλιακής λειτουργίας στο πληθυσμό αυτό.
Design of protein and peptide materials for use in nanotechnological applications
Authors: Κοκοτίδου Χρυσούλα
Published: September 2021

Τα πρωτεϊνικά και πεπτιδικά υλικά με καθορισμένη μορφολογία χρησιμοποιούνται σε μια ευρεία περιοχή εφαρμογών. Τα πλεονεκτήματα τους ειναι η έμφυτη βιοσυμβατότητα τους, η βιοαποκοδομησιμότητα τους και η ευελιξία του σχεδιασμού και της κατασκευής τους. Η παρούσα διδακτορική εργασία επικεντρώνεται στο σχεδιασμό και τη μελέτη τέτοιων βιοϋλικών χρησιμοποιώντας ως πρότυπο σύστημα μια φυσική ινώδη πρωτεΐνη, την ίνα του αδενοϊού τύπου 2. Η ίνα του αδενοϊού ειναι μια ομοτριμερής πρωτεΐνη που αποτελείται από ένα Ν-τελικό άκρο, ένα λεπτό κεντρικό μίσχο και ενα C-τελικό άκρο, το οποίο είναι υπεύθυνο για τη προσκόλληση του ιού στους υποδοχείς των κυττάρων. Έχοντας ως εκμαγείο το μίσχο της Αd2 ίνας και εισάγοντας λειτουργικά χαρακτηριστικά μέσω τεχνικών μοριακής κλωνοποίησης, σχεδιάστηκε μια σειρά νέων υβριδικών πρωτεϊνών. Οι χιμαιρικές αυτές πρωτεΐνες καθίστανται πιο σταθερές και δυνητικά θα μπορούσαν να βρούνε χρήση ως μεταφορείς φαρμάκων καθώς επίσης και σε εφαρμογές γονιδιακής θεραπείας. Τα αμυλοειδή ινίδια που προέρχονται από τις μελετημένες αλληλουχίες του μίσχου της ίνας του αδενοϊού και από μια κοινή αλληλουχία στο Αβ πεπτίδιο του Αlzheimer και στον V3 βρόγχο του HIV-1, λόγω των εγγενών μηχανικών τους ιδιοτήτων ειναι ιδανικά για χρήση ως ικριώματα. Με την εφαρμογή υπολογιστικών μεθόδων, τα πεπτίδια μπορούν να σχεδιαστούν ορθολογικά με την μετάλλαξη επιδεκτικών σε τροποποιήσεις περιοχών, με στόχο την κατασκευή βιοϋλικών με «κατ 'απαίτηση» λειτουργίες. Ένα σημαντικό μέρος αυτής της μελέτης επικεντρώνεται στην πειραματική μελέτη δυο ορθολογικά και υπολογιστικά σχεδιασμένων πεπτιδίων που είναι θετικά φορτισμένα και έχουν την ικανότητα να δεσμεύουν DNA και να εισέρχονται στο κύτταρο ενώ μεταφέρουν το ‘πακεταρισμένο’ πλασμιδιακό DNA. Όσον αφορά μια άλλη πτυχή αυτής της διδακτορικής μελέτης, αντί να εκμεταλλευτούμε τα πλεονεκτήματα της αμυλοείδωσης, επιδιώξαμε να αναστείλουμε τη διαδικασία σχηματισμού αμυλοειδών ινιδίων. Το πεπτίδιο που σχεδιάστηκε ήταν εμπνευσμένο από τις προαναφερθείσες φυσικές αλληλουχίες. Παρά την ομοιότητα του με τις αλληλουχίες που σχηματίζουν αμυλοειδή ινίδια, περιέχει το αμινοξύ προλίνη, το οποίο θεωρείται αναστολέας της δημιουργίας των β-φύλλων. Το σχεδιασμένο αυτο πεπτίδιο δεν αυτο-οργανώνεται σε β-φύλλα αλλά επιπλέον καθυστερεί ή διακόπτει την αυτο-οργάνωσης του Αβ πεπτιδίου σε αμυλοειδή ινίδια. Επομένως παρέχει πληροφορίες που θα μπορούσαν να χρησιμεύσουν ως βάση για -δομικά βασιζόμενο- σχεδιασμό πιθανών αναστολέων της αμυλοείδωσης.
Εκτίμηση του επιπολασμού για την παρουσία ανθεκτικών σε β-λακτάμες δεικτών Escherichia coli σε υγιή πτηνά εκτροφών αυγοπαραγωγών ορνίθων και κρεοπαραγωγών ορνιθίων
Authors: Ξεξάκη Άννα
Published: September 2021

Ο σκοπός της παρούσας διατριβής ήταν η απομόνωση στελεχών Escherichia coli ανθεκτικών στις β-λακτάμες, στις κινολόνες και στην κολιστίνη από εκτροφές κρεοπαραγωγών ορνιθίων και αυγοπαραγωγών ορνίθων και η διερεύνηση του φαινότυπου και γενότυπου αντοχής. Επιπλέον, καθορίστηκαν οι φυλογενετικές ομάδες των στελεχών και η πιθανή ύπαρξη παραγόντων κινδύνου που σχετίζονται με τις συνθήκες εκτροφής και ευνοούν την εμφάνιση ανθεκτικών στελεχών. Στην μελέτη συμπεριλήφθηκαν 317 δείγματα περιττωμάτων από εκτροφές κρεοπαραγωγών ορνιθίων και 106 δείγματα περιττωμάτων από εκτροφές αυγοπαραγωγών ορνίθων, καλύπτοντας περιοχές της Ελλάδας στις οποίες βρίσκεται ο κύριος όγκος παραγωγής. Ο αρχικός έλεγχος των στελεχών συμπεριέλαβε τον καθορισμό της μικροβιακής αντοχής σε 22 αντιμικροβιακές ουσίες με τη μέθοδο της διάχυσης δισκίων αντιβιοτικών σε άγαρ και τη μέθοδο των διαδοχικών μικροαραιώσεων σε ζωμό, τις φαινοτυπικές δοκιμασίες για την παραγωγή β-λακταμασών και τις μοριακές μεθόδους ταυτοποίησης. Έτσι, η δοκιμασία της αλυσιδωτής αντίδρασης της πολυμεράσης (PCR) χρησιμοποιήθηκε για την ταυτοποίηση των γονιδίων που έφεραν ESBL(blaTEM, blaSHV, blaCTX-M, blaOXA), AmpC (blaCIT, blaFOX, blaMOX, blaACC, blaEBC, blaDHA), PMQR (qnrA, qnrB, qnrS, oqxA, oqxB, acc(6’)-ib-cr), για το γονίδιο mcr-1 καθώς και για την κατάταξη των στελεχών E. coli στις τέσσερις κύριες φυλογενετικές ομάδες (Α, Β1, Β2, D). Συμπερασματικά, τα ευρήματα της παρούσας μελέτης, καταδεικνύουν τα υψηλά ποσοστά αντοχής στις κινολόνες ανάμεσα στα πτηνά και την παρουσία των πλασμιδιακών μηχανισμών αντοχής (PMQR). Η μελέτη των ESBL γονιδίων, δείχνει την επικράτηση του CTX-M τύπου που είναι πλέον ο πιο συχνός παγκοσμίως. Ο φαινοτυπικός έλεγχος για την παραγωγή ESBL β-λακταμασών δεν κατάφερε να ανιχνεύσει την παραγωγή τους σε όλα τα στελέχη με επιβεβαιωμένη παρουσία των αντίστοιχων γονιδίων. Επιβεβαιώθηκε η παρουσία του mcr-1 γονιδίου, που κωδικοποιεί την αντοχή στην κολιστίνη, σε εκτροφές κρεοπαραγωγών ορνιθίων. Ενώ τέλος, φαίνεται να υπάρχουν παράγοντες που σχετίζονται με τη διαχείριση της εκτροφής και ευνοούν την εμφάνιση ανθεκτικών στελεχών.